题叶氏四爱堂
王士点 (Yuan)
予所爱兮崇兰，植之兮堂间。思夫君兮山谷，纫翠佩兮杂青纶。兰芳歇兮日在山，欲从之兮不得闲。予所爱兮脩莲，植之兮堂前。思夫君兮濂之水，濯冠缨兮叩渔舷。莲馨富兮水泥烟，欲从之兮不我贤。予所爱兮秋菊，植之兮堂隩。思夫君兮柴桑，巾漉酒兮柸生馥。菊英黄兮江波缩，欲从之兮不我复。予所爱兮湘梅，植之兮堂隈。思夫君兮浙之湖，吟清浅兮句容裁。梅蘖素兮雪飞埃，欲从之兮勿予猜。